## Program pomoćničkog ispita za zanimanje autoelektričar

### NN 12/2010 (25.1.2010.), Program pomoćničkog ispita za zanimanje autoelektričar

MINISTARSTVO GOSPODARSTVA, RADA I PODUZETNIŠTVA

257

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

AUTOELEKTRIČAR

1. CILJ

− provjera neophodnih vještina, znanja i sposobnosti za kvalificirano obavljanje profesionalne djelatnosti zanimanja autoelektričar u svijetu rada koji je podložan promjenama

− provjera kompetencija neophodnih za cjeloživotno učenje i napredovanje u struci kao i život u građanskom društvu.

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa informalnog učenja, a u skladu s nastavnim planom i programom za zanimanje autoelektričar.

2.1. PRAKTIČNI DIO ISPITA

Praktični dio ispita sastoji se od praktičnog uratka i/ili radne probe.

2.1.1. Zadaje se jedan praktični uradak. Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Primjeri praktičnih uradaka

|  |  |
| --- | --- |
| Vrsta uratka | Opis uratka  (očekivane praktične stručne kompetencije) |
| Spajanje i ugradnja električnih vodova | Odabrati vodove prema namjeni, promjeru i boji.  Pripremiti električne vodove za spajanje i stavljanje priključnih dijelova.  Izraditi spoj stezaljkama, utičnicama i lemljenjem.  Spojiti električne vodove prema spojnoj shemi. |
| Demontiranje i montiranje dijelova uređaja i vozila | Skinuti dijelove prema uputama za demontiranje.  Ispitati ispravnost dijelova (radi daljnje uporabe).  Pripremiti i montirati dijelove i uređaje.  Pregledati obavljene radove te znati ispitati djelovanje sustava s prethodno montiranim dijelovima i uređajima. |
| Ispitivanje, podešavanje i priključivanje mehaničkih, hidrauličkih i pneumatskih uređaja i sustava | Ispitati i namjestiti mehaničke dijelove.  Ispitati nepropusnost hidrauličkih i pneumatičkih dijelova i uređaja.  Ispitati kontrolne uređaje za stvaranje smjese zraka i goriva te sapnice za ubrizgavanje goriva. |
| Ispitivanje, podešavanje i priključivanje električnih i elektroničkih uređaja i sustava | Ispitati ispravnost električnih vodova, spojeva i priključaka.  Izmjeriti i očitati vrijednosti otpora, napona i jakosti struje.  Ispitati djelovanje električnih sklopova i uređaja.  Ispitati rad motora elektroničkim dijagnostičkim uređajem. |
| Ispitivanje ispušnih plinova i uređaja za smanjenje njihove emisije | Utvrditi sastav ispušnih plinova i usporediti sa željenom vrijednosti.  Namjestiti sastav ispušnih plinova na željenu vrijednost.  Ispitati djelovanje uređaja za smanjenje emisije štetnih plinova te popraviti uređaj za ispušne plinove. |
| Popravak uređaja i sustava na vozilima | Utvrditi kvar na električnim i elektroničkim uređajima na vozilu te utvrditi dijelove ili sklopove koji su u kvaru.  Otkloniti kvar te dokumentirati postupak ispitivanja. |

2.1.2. Uz praktični uradak naučniku se zadaju i radne probe (najviše 3).

Probe koje se zadaju moraju biti iz različitih područja zanimanja.

|  |  |
| --- | --- |
| Vrsta radne probe | Opis radne probe  (očekivane praktične stručne kompetencije) |
| Održavanje akumulatora u vozilu i izvan njega | Demontirati akumulator. Izmjeriti napon, razinu i gustoću kiseline.  Utvrditi polaritet polova pomoću univerzalnog instrumenta te znati napuniti i montirati akumulator. |
| Montaža, demontaža te utvrđivanje i  otklanjanje kvarova na alternatoru | Opisati način izvedbe i nabrojiti funkcije alternatora u vozilu.  Čitati shemu spajanja alternatora u vozilo.  Montirati i demontirati alternator.  Utvrditi i otkloniti kvar.  Regulirati rad alternatora. |
| Montaža, demontaža te utvrđivanje i otklanjanje kvarova na električnom pokretaču | Opisati konstrukciju i rad pokretača.  Montirati i demontirati električni pokretač.  Utvrditi i otkloniti kvar na električnom pokretaču.  Raditi prema shemi spajanja u vozilo. |
| Utvrđivanje i popravak kvara te ispitivanje ispravnosti na instalacijama osvjetljenja u vozilu | Ispitati ispravnost električnih vodova, spojeva i priključaka.  Izmjeriti i očitati vrijednosti otpora, napona i jakosti struje.  Ispitati ispravnost djelovanja električnih sklopova.  Utvrditi i otkloniti kvar na instalacijama osvjetljenja u vozilu. |

2.2. STRUČNO-TEORIJSKI DIO ISPITA

Stručno-teorijski dio ispita obuhvaća provjeru stručnih znanja propisanih nastavnim planom i programom za teorijski dio naukovanja, koja su neophodna za obavljanje praktičnih postupaka u zanimanju autoelektričar.

|  |  |
| --- | --- |
| Nastavna područja | Očekivani ishodi učenja |
| 1. Automehanika | |
| Motori s unutarnjim izgaranjem | Navesti podjelu motora s unutarnjim izgaranjem i objasniti njihov princip rada.  Prepoznati glavne dijelove motora.  Nabrojiti glavne dijelove bloka motora i prepoznati ih na modelu.  Objasniti ulogu pojedinih dijelova u bloku motora.  Opisati ulogu i dijelove glave motora s razvodnim mehanizmom.  Opisati sustav za podmazivanje motora. |
| Transmisija vozila | Objasniti ulogu spojke te nabrojiti i prepoznati glavne dijelove spojke.  Objasniti način rada spojke.  Navesti ulogu mjenjača te znati nabrojiti i prepoznati glavne dijelove mjenjača.  Opisati i prikazati način rada mjenjača.  Objasniti djelovanje hidrauličnog mjenjača.  Nabrojiti i opisati djelovanje hidrostatičkih prijenosnika snage.  Objasniti način rada kardanskog vratila.  Navesti svojstva ulja za mjenjače. |
| Glavni prijenosnik s diferencijalom | Locirati glavni prijenosnik i objasniti ulogu glavnog prijenosnika s diferencijalom.  Objasniti način rada diferencijala kad se vozilo giba u zavoju.  Navesti što se događa u diferencijalu kad je jedan kotač na podlozi s malim koeficijentom trenja. |
| Sustav za kočenje | Nabrojiti uvjete koje mora zadovoljiti sustav za kočenje.  Objasniti način rada te navesti dijelove zračnog sustava kočnica.  Objasniti način rada te navesti dijelove hidrauličkog sustava kočnica i tekućine za kočenje. |
| Sustav za upravljanje i ovjes | Nabrojiti glavne dijelove sustava za upravljanje vozilom.  Objasniti ulogu i nabrojiti vrste prijenosnika na upravljačkom mehanizmu.  Definirati što je to špur i navesti zbog čega je značajan.  Definirati što je to nagib kotača i objasniti zbog čega je značajan.  Definirati što je to zatur kotača i navesti zbog čega je značajan.  Objasniti način rada te nabrojiti vrste i dijelove prednjeg ovjesa.  Objasniti način rada te nabrojiti vrste i dijelove zadnjeg ovjesa.  Nabrojati vrste amortizera. |
| Uređaji motora s unutarnjim izgaranjem | Nabrojiti osnovne zadatke i glavne dijelove sustava za ispuh.  Nabrojiti ispušne plinove kod potpunog i nepotpunog izgaranja.  Navesti karakteristike štetnih ispušnih plinova.  Objasniti ulogu, način rada te navesti vrste katalizatora.  Objasniti ulogu i način rada lambda sonde.  Nabrojiti vrste sustava za hlađenje motora i njihove prednosti. |
| Održavanje vozila | Nabrojiti što sve spada u preventivno održavanje vozila.  Navesti redoslijed pregleda vozila ovisno o servisnom intervalu.  Nabrojiti što obuhvaća i prezentirati što se pregledava na tehničkom pregledu vozila. |
| 2. Elektronika i upravljanje | |
| Analogni elektronički sklopovi | Nacrtati simbole elektroničkih elemenata i prepoznati njihove strujno-naponske karakteristike (ispravljačka dioda, Zenerova dioda, tranzistor, JFET, MOSFET, operacijsko pojačalo, tiristori, fotootpornik, fotodioda, fototranzistor, svjetleća dioda i optovezni element).  Navesti i objasniti značenje najvažnijih dopuštenih vrijednosti parametara elektroničkih elemenata te iz kataloga proizvođača pronaći vrijednosti za zadani primjer.  Nacrtati oblike izlaznih napona poluvalnoga i punovalnog spoja ispravljača.  Definirati funkciju kondenzatora za glađenje ispravljenoga napona i ovisnost oblika izlaznog napona o kapacitetu kondenzatora.  Usporediti ovisnost izlaznoga napona s izborom tipa Zenerove diode.  Definirati funkciju elemenata pojačala u spoju zajedničkog emitera, odnosno zajedničkog uvoda.  Objasniti utjecaj vrijednosti elemenata pojačala na iznos pojačanja.  Prikazati odnos ulaznoga i izlaznoga signala pojačala s obzirom na amplitudu i fazni pomak.  Opisati djelovanje tranzistora kao sklopke (vrijednosti ulaznih napona za djelovanje tranzistora kao uključene, odnosno isključene sklopke i prikaz izlaznoga napona uz sinusoidnu i pravokutnu pobudu).  Nacrtati i objasniti elemente zaštite tranzistora od prevelikih napona.  Objasniti potrebu i načine zaštite MOSFET-a.  Nacrtati shemu operacijskoga pojačala s naznačenim izvorima napajanja za osnovne spojeve pojačala.  Izračunati ovisnost pojačanja o vrijednostima otpora otpornika dodanih operacijskom pojačalu.  Ocijeniti utjecaj vrijednosti elemenata R i C na frekvenciju izlaznog napona generatora impulsa izvedenoga s operacijskim pojačalom.  Na shemi serijskog tranzistorskog stabilizatora očitati koji elementi određuju vrijednost izlaznoga napona.  Na shemama za regulaciju struje tiristorima objasniti načela regulacije i ovisnost regulirane struje o vrijednostima elemenata R i C.  Navesti načine zaštite tiristora od prebrzih promjena napona i struje.  Objasniti djelovanje optoelektroničkih elemenata u jednostavnim izvedbama upravljačkih sklopova. |
| Digitalni elektronički sklopovi | Uspostaviti vezu između simbola i tablica stanja osnovnih logičkih sklopova.  Nacrtati odziv osnovnih logičkih sklopova na jednostavne impulsne pobude.  Iz oznaka integriranih digitalnih sklopova uz pomoć tvorničkih podataka navesti funkciju sklopa.  Navesti osnovna svojstva bistabila (djelovanje pobude na ulazu impuls ritma uz odgovarajuća stanja na ostalim ulazima) te objasniti dijeljenje frekvencije s pomoću bistabila.  Navesti osnovne značajke TTL i CMOS izvedbi integriranih sklopova.  Prikazati grafički djelovanje monostabla (odnos pobude i izlaznoga napona i utjecaj vrijednosti izvana dodanih elemenata).  Poznavati djelovanje jednostavnih izvedbi brojila (dijeljenje frekvencije u ovisnosti o broju spojenih bistabila).  Pokazati djelovanje kodera, dekodera, multipleksora i demultipleksora određivanjem stanja izlaza uz zadano stanje na ulazu.  Definirati pojam kapaciteta memorije i ovisnosti o broju ulaza za adresiranje i bitove podatka.  Navesti funkcije AD i DA pretvornika. |
| Regulacija, upravljanje | Navesti i objasniti mehanizam mjerenja i pretvorbe neelektričnih veličina u električne.  Pokazati kako se pravocrtni pomak, vibracija ili tlak u dijelovima vozila pretvara u električni signal/veličinu radi daljnje obrade.  Navesti značenje i detaljno objasniti rad λ- sonde te znati više vrsta λ-sonde.  Grafički prikazati i objasniti oblik izlaznoga napona λ-sonde.  Opisati sve vrste električnih signala koji se mogu pojaviti u međudjelovanju dijelova autoelektrike te njihov sigurni transport do mjesta prijama.  Prepoznati u vozilu regulator te znati objasniti na kojem principu oni rade.  Objasniti regulacijsku ulogu mikroprocesora u novijim vozilima.  Nabrojiti izvršne članove regulacijskog kruga u vozilima.  Objasniti rad svakog pojedinog izvršnog člana u vozilu, kao i njegove podvrste.  Opisati na konkretnim primjerima vrsta paljenja kako u cjelini funkcioniraju sustavi za automatsku regulaciju u najnovijim rješenjima autoelektrike. |
| Digitalno upravljanje | Razlikovati i objasniti pojmove: mikroprocesor, mikroupravljač (mikrokontroler) i programirljivi logički upravljač (PLC).  Opisati blok-shemu automatske regulacije i navesti građu mikroupravljača.  Navesti načine povezivanja mikroupravljača s okolinom.  Usvojiti osnove programiranja mikroupravljača i znati upisati gotov program u memoriju mikroupravljača.  Na temelju blok-sheme opisati građu i namjenu logičkog upravljača koji se može programirati.  Usvojiti osnove programiranja logičkih upravljača i znati upisati gotov program u memoriju logičkog upravljača koji se može programirati. |
| 3. Autoelektrika | |
| Izvori električne energije u motornim vozilima | Objasniti načela rada kemijskih izvora električne energije.  Navesti konstrukciju i tijek kemijskih procesa u akumulatorima.  Objasniti rad s akumulatorima u i izvan vozila.  Nabrojiti dijelove alternatora i objasniti njegov način rada, prednosti i nedostatke.  Nabrojiti vrste regulatora napona te navesti njihove karakteristike rada.  Navesti prednosti i nedostatke elektromehaničkih spram elektroničkih regulatora napona i obrnuto. |
| Elektropokretač | Opisati namjenu elektropokretača.  Razlikovati vrste elektropokretača.  Opisati posebnosti u radu pojedinih dijelova elektropokretača. |
| Osvjetljenje u vozilu | Čitati električne sheme signalizacije, automatskih uključivanja te prepoznati različita upozorenja o radu autoelektričnih dijelova.  Objasniti rad elektroničkih elemenata u shemama.  Opisati rad pokazivača pravca prema vrsti izvedbe, pojedinačno i na ponuđenim shemama instalacija. |
| Električni razvod i električne instalacije u vozilima | Opisati električni razvod i nabrojati njegove osnovne dijelove.  Objasniti dijelove električnog razvoda, gdje se nalaze i koja su njihova spojna mjesta.  Objasniti rad dijelova instalacijske opreme i njihove karakteristike djelovanja u vozilima. |
| Paljenje motora s unutarnjim izgaranjem | Nabrojiti sve dijelove baterijskog paljenja, konstrukciju i način rada.  Opisati karakteristike elemenata baterijskog paljenja te njihove prednosti i nedostatke.  Navesti druge vrste paljenja motora u vozilima te njihove karakteristike i nedostatke.  Nabrojiti oznake za identifikaciju dijelova u autoelektrici. |
| Paljenje motora sa sustavima za ubrizgavanje goriva | Navesti razliku između baterijskog klasičnog i beskontaktnog sustava za paljenje.  Opisati načela rada pojedinih sustava za paljenje kod Otto i Diesel motora. |
| CAN – upravljanje u vozilu | Opisati razliku između vođenja upravljanja s jednim mikroprocesorom i više mikroprocesora (tzv. CAN upravljanjem).  Objasniti rad CAN-upravljanja. |
| Klima – uređaj | Nabrojiti dijelove klima-uređaja i objasniti njihove namjene.  Navesti propise o opsluživanju klima-uređaja.  Nabrojiti moguće kvarove i načine opsluživanje klima-uređaja. |
| Ostali uređaji u vozilu | Objasniti stvaranje zvuka i djelovanje sirene.  Opisati rada brisača stakla.  Objasniti način rada grijača zadnjeg stakla s pripadajućim dijelovima opreme.  Opisati rad podizača stakala prema priloženoj shemi.  Objasniti tehniku rada servo-volana.  Navesti dijelove servo-volana.  Objasniti rad električne sheme servo-volana.  Objasniti razliku između običnih kočnica i ABS-kočnica.  Opisati postupak aktiviranja ABS-kočnice.  Navesti postupak aktiviranja zračnog jastuka s težištem na pravilnom postupanju u slučaju nesreća.  Objasniti servisiranje aktiviranog zračnog jastuka uz pokazivanje znanja o pirotehničkim propisima. |
| 4. Elektronički uređaji u vozilima | |
| Elektronički sustav zaštite vozila od krađe i provale u vozilo | Objasniti način rada i nabrojiti dijelove elektroničkog sustava za zaštitu od krađe i provale u vozilo.  Objasniti način rada i nabrojiti dijelove centralnog zaključavanja i otključavanja brava na vozilu. |
| Audio uređaji u vozilu | Nabrojiti vrste konektora koji se koriste pri spajanju audio uređaja.  Koristiti upute proizvođača za ispravno priključenje audio uređaja u vozilo.  Koristiti električnu shemu spajanja i poznavati simbole koji se na njoj nalaze.  Objasniti funkcije koje se nalaze na displeju audio uređaja.  Izabrati zvučnički sustav iz kataloga proizvođača s obzirom na audio uređaj, tip vozila i zahtjeve stranke.  Navesti tehničke uvjete koje treba zadovoljiti ako je potrebno priključiti dodatne audio uređaje (pojačalo, subwoofer, CD-izmjenjivač i equalizer) na osnovni audio uređaj.  Nabrojiti uzroke radio smetnji i postupke za njihovo uklanjanje. |
| Sustav za navigaciju u vozilima | Objasniti što sve spada u informativnu navigaciju.  Objasniti što sve spada u alarmnu navigaciju.  Nabrojiti nove tehnologije koje se koriste u sustavima za navigaciju u vozilima i smjerove razvitka u budućnosti. |

3. OCJENJIVAČKI LIST

Praktični dio ispita – bodovna lista

|  |  |  |
| --- | --- | --- |
| Radnje obavljene u okviru praktičnog dijela ispita | Broj bodova | |
| Mogući | Ostvareni |
| Samostalnost u planiranju tijeka rada i izrade uratka | 0 – 10 |  |
| Utrošeno vrijeme za planiranje i izradu | 0 – 20 |  |
| Redoslijed i ispravnost postupaka u rukovanju alatima i instrumentima | 0 – 20 |  |
| Kvaliteta i točnost izrade | 0 – 20 |  |
| Estetski izgled uratka | 0 – 10 |  |
| Primjena mjera za rad na siguran način | 0 – 15 |  |
| Pridržavanje propisa o zaštiti okoliša | 0 – 10 |  |
| Racionalna uporaba energije | 0 – 10 |  |
| Racionalna uporaba materijala | 0 – 10 |  |
| Točnost mjernih rezultata | 0 – 15 |  |
| Izrada ispitne dokumentacije i interpretacija mjernih rezultata | 0 – 10 |  |
| Uporaba tehničko-tehnološke dokumentacije | 0 – 10 |  |
| UKUPNO: | 160 |  |

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-10

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-257